Troels Lund Poulsen (V), 2002-12-05:
For Venstre er det af afgørende betydning at slå fast, at Tjetjenienspørgsmålet er særdeles vanskeligt og udspringer af den 140 år gamle kolonisering af landet.
Som under zaren og under Stalin har man fordrevet tjetjenerne og forbudt dem at bestemme over sig selv, skønt tjetjenerne aldrig har accepteret at indgå i skæbnefællesskab med Rusland.
Derfor er der dybe historiske forklaringer på konflikten og tjetjenernes ønske om udvidet hjemmestyre og nogen uafhængighed.
Derfor er det også vigtigt i forbindelse med denne forespørgsel at slå fast, at de gentagne russiske overgreb på den tjetjenske befolkning kun har givet anledning til dyb frustration.
Retfærdigvis skal det også bemærkes, at der også fra tjetjensk side gennem de seneste måneder er sket en optrapning af konflikten, hvor bl.a. det forfærdelige og dybt tragiske gidseldrama i Moskva i slutningen af oktober måned
Som jeg har nævnt tidligere, må udgangspunktet for en løsning af Tjetjenienkonflikten være af politisk karakter.
Derfor er det også glædeligt, at der fra russisk side inden for de seneste dage har været en bekræftelse på, at man fortsat er indstillet på en løsning af politisk karakter.
I samme åndedrag er det fra russisk side gjort klart, at der ikke kan blive tale om nogen dialog med grupper eller personer, der tyer til væbnet kamp.
Der er fortsat en yderst alvorlig humanitær situation i Tjetjenien og naborepublikken Ingusjetien med flere hundredtusinde internt fordrevne flygtninge, der alle er afhængige af international nødhjælp.
Og nødhjælpsarbejderne, der udfører et dybt besværligt arbejde, er under pres for at blive kidnappet eller få vanskeliggjort deres arbejde. Hvad angår menneskerettighedssituationen, var der jo i forbindelse med den seneste debat i foråret 2002 også en runde om dette emne.
Det er ikke, fordi der er så meget yderligere at tilføje, men alligevel vil jeg gerne knytte et par bemærkninger til emnet.
Som udenrigsministeren pointerede i sin tale, har den russiske præsident udpeget en ny særlig repræsentant for sikring af menneskerettigheder og frihed i Tjetjenien.
Som det nok er alle bekendt, har menneskerettighedssekretariatet modtaget et stort antal henvendelser omfattende bl.a. ulovlig anholdelse, ransagninger, forsvundne personer m.v. Derfor er der fortsat god grund til at forfølge menneskerettighedsområdet på tætteste hold og tage det op til debat med Rusland i de fora, hvor det giver mening.
Lad mig til slut bruge nogle bemærkninger på udviklingen af de dansk-russiske forhold efter afholdelsen af den tjetjenske verdenskongres i København.
Som det vil være tydeligt for enhver, har sagen om Akhmed Sakajev og dennes anholdelse bevirket, at der fra russisk side har været kraftige udfald mod Danmark.
Ikke mindst sammenfaldet af gidselaktionen i Moskva og afholdelsen af den tjetjenske verdenskongres i Danmark
bliver af nogle kædet sammen.
Regeringen har redegjort for sagen i Det Udenrigspolitiske Nævn.
Men lad mig til sidst slå fast, at Danmark hverken kan eller vil tilsidesætte de grundlovssikrede rettigheder.
Det hører med til en retsstat, at der er ytringsfrihed og forsamlingsfrihed, og det må man også forstå fra russisk side.
Danmark har haft en god tradition for samarbejde med Rusland, ikke mindst på baggrund af de kulturelle og handelsmæssige forbindelser.
Samarbejdet med Rusland er af afgørende betydning for Danmark.
Vi har mange sammenfaldende interesser, og derfor må der nu arbejdes på at videreudbygge dette forhold til Rusland.
På vegne af følgende partier vil jeg gerne fremsætte følgende forslag til vedtagelse på vegne af Venstre, Dansk Folkeparti og Det Konservative Folkeparti: Forslag til vedtagelse:
»Folketinget henviser til vedtagelsen af konflikten i Tjetjenien nr. V 34 af 4. april 2002 og tager i øvrigt regeringens redegørelse om situationen i Tjetjenien og de dansk-russiske forhold til efterretning«.